У такіх выпадках я абавязкова падключаю рухальны аналізатар. Маўленчыя і рухальныя цэнтры ў кары галаўнога мозга размешчаны побач, таму іх стымуляванне шляхам удасканальвання дакладных дробных рухаў рукі і яе пальцаў станоўча ўплывае на развіццё маўлення. Адначасовае маляванне і прагаворванне складоў, слоў дае паспяховы вынік у рабоце над аўтаматызацыяй гукаў і ўводам іх у самастойнае маўленне. Для сябе я вызначыла, што адным з эфектыўных прыёмаў работы над гукамі на этапе аўтаматызацыі з’яўляецца мнематэхніка — сукупнасць правіл і прыёмаў, якія дапамагаюць палегчыць працэс запамінання інфармацыі і павялічыць аб’ём памяці шляхам утварэння штучных асацыяцый. На першы погляд не звязаныя паміж сабой малюнкі злучаюцца ў сюжэт, а схематычныя выявы дапамагаюць актывізаваць разумовыя і мнестычныя працэсы, дазваляючы дзіцяці за некалькі хвілін паспяхова запомніць і нават расказаць невялікі верш, чыстагаворку.